แก้หนี้นอกระบบพุ่ง1.2แสนคน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ธ.ก.ส. อนุมัติเงินกู้แก้หนี้นอกระบบรากหญ้ากว่า 8,000 ล้าน 
นายบุญไทย แก้วขันตี ผู้ช่วยผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า มีผู้ที่เจรจาประนอมหนี้นอกระบบสำเร็จและประสงค์จะกู้เงินกับ ธ.ก.ส. จำนวน 3.5 แสนราย มูลหนี้ 4.22 หมื่นล้านบาท ซึ่งธนาคารอนุมัติเงินกู้ไปแล้ว 1.2 แสนราย วงเงิน 8,427 ล้านบาท ที่เหลืออยู่ระหว่างการวิเคราะห์ความสามารถในการชำระหนี้ เช่น ที่มาของรายได้ ผู้ค้ำประกันและรายละเอียดด้านสัญญา เป็นต้น และอยู่ระหว่างติดต่อขอรับผลการเจรจาประนอมหนี้จากคณะกรรมการเจรจาระดับอำเภอจำนวน 1.02 แสนราย คิดเป็น 16.80%
ทั้งนี้ ในกระบวนการเจรจาประนอมหนี้ ธ.ก.ส.ได้มีหนังสือเชิญลูกหนี้นัดให้พาเจ้าหนี้มาเจรจาส่งทางไปรษณีย์ลงทะเบียนตอบรับ แต่หากเชิญ 2 ครั้ง แต่ก็ยังไม่มาตามนัดหมายก็จะยกเลิก หากมีการติดต่อภายหลัง ธ.ก.ส. ก็พร้อมจะให้ความช่วยเหลือต่อไป 
“จากลูกหนี้กว่า 6 แสนราย ธนาคารเข้าไปพบปะเจรจาประนอมหนี้แล้วกว่า 5 แสนราย คิดเป็น 83.2% เหลืออีก 16.8% จะเร่งดำเนินการภายในเดือนมิ.ย.นี้ ซึ่งหากลูกหนี้ไม่ได้ไปรับจ้างทำงานในต่างประเทศก็น่าจะติดต่อได้ตามเป้า” นายบุญไทย กล่าว 
สำหรับลูกหนี้ไม่เกิน 5 หมื่นบาท ไปพบลูกค้าแล้วกว่า 96% ที่เหลือจะเร่งทำต่อในเดือน มิ.ย. รวมถึงลูกหนี้เกิน 5 หมื่นบาท เฉลี่ยเป็นหนี้รายละ 1.5 แสนบาท
ทั้งนี้ ในภาพรวมปัญหาการเจรจาไม่สำเร็จนั้นมาจากหลายสาเหตุ เช่น ผู้ขึ้นทะเบียนหรือเจ้าหนี้ไม่มาเจรจาประนอมหนี้ เจ้าหนี้ให้บุคคลอื่นมาแทน ทั้งสองฝ่ายไม่สามารถเจรจาตกลงกันได้ เจ้าหนี้ประสงค์ในทรัพย์ของลูกหนี้ เป็นต้น โดยจากจำนวนลูกหนี้ทั้งหมดที่ผ่านกระบวนการเจรจาแล้ว พบว่ามีขอยุติเรื่อง จำนวน 1.16 แสนราย คิดเป็น 19.07% เนื่องจากความเข้าใจผิดคิดว่ารัฐบาลจะชำระหนี้แทน หรือไม่ก็มีการชำระหนี้กันเสร็จสิ้นแล้ว หรือเป็นหนี้กับญาติและสหกรณ์ เป็นต้น"ในส่วนลูกหนี้ไม่เกิน 5 หมื่นบาท มีผู้ไม่ประสงค์ขอกู้กว่า 3,000 ราย แม้เจรจาแล้ว เพราะบางรายมีการชำระหนี้ไปบางส่วน เนื่องจากวงเงินไม่สูง หรือบางรายอาจหันไปกู้แหล่งเงินอื่นที่ดอกเบี้ยถูกกว่า เช่น ธนาคารชุมชน เป็นต้น หรืออาจจะได้เงินจากญาติพี่น้องไปใช้หนี้แล้ว นอกจากนี้ มีลูกหนี้บางส่วนไม่มีหลักประกัน ขณะนี้กำลังเจรจากับบรรษัทประกันสินเชื่ออุตสาหกรรมขนาดย่อม (บสย.) มาค้ำประกันให้ ซึ่งสำหรับผู้มีหนี้ไม่เกิน 5 หมื่นบาท มีกว่า 2,000 ราย ภาพรวมมีกว่า 3,000 ราย ขณะที่ลูกหนี้บางส่วนที่มีรายได้ไม่เพียงพอชำระหนี้ในแต่ละงวดตามที่ธ.ก.ส.กำหนดระยะเวลาชำระไว้ 12 ปี ซึ่งธนาคารจะขออนุมัติจากคณะกรรมการธนาคาร เพื่อให้ขยายระยะเวลาชำระให้ต่อไป” นายบุญไทย กล่าว
นอกจากนี้ ยังพบว่า มีเจ้าหน้าบางส่วนกว่า 10 ราย ที่ประสงค์จะได้ทรัพย์ของลูกหนี้ ซึ่งทางธนาคารจะรายงานรัฐบาลเพื่อหามาตรการอื่นในการ
เข้าไปดูแลต่อไป 
นายบุญไทย กล่าวด้วยว่า ธ.ก.ส. จะดำเนินการฟื้นฟูพัฒนาอาชีพให้กับผู้ขึ้นทะเบียนที่ได้รับการโอนหนี้เข้าสู่ระบบ โดยได้ประสานกับเครือข่ายศูนย์เรียนรู้ในการใช้เป็นสถานที่ฝึกอบรม 261 ศูนย์ กระจายอยู่ทั่วประเทศ ประกอบด้วยหลักสูตรวิถีชีวิต หลักสูตรวิถีทำกิน และการรณรงค์ให้ปลูกต้นไม้เพื่อส่งเสริมการออม เป็นต้น คาดว่าปีนี้จะมีการอบรมประมาณ 3 แสนราย มีค่าใช้จ่ายเป็นเงิน 900 ล้านบาท 
สำหรับความคืบหน้าในการแก้ปัญหาหนี้นอกระบบของธนาคารออมสินเจรจาลูกหนี้สำเร็จ 1.42 แสนราย มูลหนี้ 1.14 หมื่นล้านบาท ธนาคารอาคารสงเคราะห์ (ธอส.) เจรจาจบแล้ว 637 ราย วงเงิน 67 ล้านบาท และเอสเอ็มอีแบงก์ เจรจาสำเร็จ 1 หมื่นราย วงเงิน 1,100 ล้านบาท